La Mesa Nacional d’Iniciativa del Poble Valencià, reunida este matí a Llíria, ha aprovat una resolució amb què ratifica l’acord de l’executiva de Compromís del passat dilluns 13 de juliol pel qual la coalició va a iniciar converses amb altres forces de l’esquerra com Podem o Esquerra Unida per a tractar de conformar una candidatura unitària en les tres circumscripcions valencianes per a les pròximes eleccions generals.

Segons l’acord de Compromís, ratificat hui pel màxim òrgan de decisió entre congressos d’Iniciativa, l’objectiu és conformar un front electoral de les forces transformadores de l’esquerra que aconseguisca ser la força política més votada al País Valencià en les eleccions al parlament espanyol que s’han de celebrar abans de què acabe l’any.

En esta política d’aliances de Compromís ratificada hui per Iniciativa la coalició ha de jugar un paper protagonista i comptar amb grup parlamentari propi al Congrés.

L’objectiu final és contribuir al canvi necessari a l’estat espanyol des d’un espai valencià de ruptura democràtica que acabe amb el bipartidisme que fins ara ens ha governat i poder aplicar polítiques de rescat ciutadà des de l’administració central. Un govern espanyol que siga capaç també a nivell europeu de fer front a les polítiques antidemocràtiques i d’austericidi que imposa la troika.